የንስር ሕልም - ሱቱኤል 10-11

ከዚህ፡ በኋላ፡ በሌሊቱ፡ ማግስት፡ ንስር፡ ከባሕር፡ ሲወጣ፡ በሕልም፡ አየሁ። ክንፎችም፡ አሥራ፡ ሁለት፡ ነበሩ። ራሶቹም፡ ሦስት፡ ነበሩ።

በክንፉም፡ በዓለሙ፡ ሁሉ፡ በረረ፡ (በሥልጣኑ፡ ዓለሙን፡ ሁሉ፡ ይገዛል።) የሰማይ፡ ነፋሳትም፡ ሁሉ፡ ነፈሱበት። ደመናትም፡ በሱ፡ ተሰበሰቡ።

ከነዚያም፡ ክንፎቹ፡ ታናናሽ፡ ክንፎች፡ በቀሉ። እነዚያም፡ ደካሞች፡ ክንፎች፡ ነበሩ። [*ታናናሽ ክንፎቹ በፍጻሜ ዘመን የሚኖሩ ደካም ወራሾች ይሆናሉ*።]

ሁለቱ፡ ራሶችም፡ ዝም፡ አሉ፡፡ ከነዚያም፡ ራሶቹ፡ የመካከለኛው፡ ራሱ፡ በለጠ፡፡ ነገር፡ ግን፡ እሱም፡ ከነሳቸው፡ ጋራ፡ ዝም፡ አለ። [*3ቱ ራሶች ሦስት የመንግሥት ዘርፎች ናቸው፡፡*]

ያም፡ ንሥር፡ ምድርን፡ ይገዛት፡ ዘንድ፡ በምድር፡ ያሉ፡ ሰዎችንም፡ ይገዛቸው፡ ዘንድ፡ ከሰማይ፡ በታች፡ ያሉ፡ ሁሉ፡ ይገዙለት፡ ዘንድ፡ በክንፉ፡ በረረ። ያንንም፡ ንስር፡ በዚህ፡ ዓለም፡ ከተፈጠረው፡ ፍጥረት፡ የሚከራከረው፡ አልነበረም። ከዚህ፡ በኋላ፡ ያ፡ ንሥር፡ ተነሥቶ፡ በጥፍሮቹ፡ ቆሞ፡ ቃሉንም፡ አሰምቶ፡ ጮኸ። ክንፎቹንም፡- «ሁላችሁ፡ ከናንተ፡ አንዱም፡ አንዱም፡ በየቦታችሁ፡ ተኙ፡ እንጂ፡ ሁላችሁ፡ አንድነት፡ አትነሡ። በየፈንታው፡ ትነሣላችሁ። የኋለኛይቱ፡ ራሱ፡ ከሁሉ፡ አለ። ባየሁ፡ ጊዜ፡ የተናገረ፡ ከሰውነቱ፡ መካከል፡ ነው፡ እንጂ፡ ከራሶቹ፡ አልነበረም። የነዚያ፡ ታናናሽ፡ ክንፎች፡ ቊጥርም፡ ስምንት፡ ናቸው፡ [*የሊህ፡ ደካም፡ ወራሾች፡ ቊጥርም፡ ስምንት፡ ናቸው*]።

ከዚህ፡ በኋላ፡ መጀመርያው፡ ክንፉ፡ በቀኝ፡ በኲል፡ ወጣ። ዓለሙንም፡ ሁሉ፡ ገዛ [*ከ12ቱ ታላቅ ክንፎች መጀመርያው ነው።*]

ከዚህ፡ በኋላ፡ ፍጻሜው፡ በደረሰ፡ ጊዜ፡ ቦታው፡ የማይታይ፡ እስኪሆን፡ ድረስ፡ እሱም፡ ተሠወረ። ሁለተኛውም፡ ወጣ። እሱም፡ ብዙ፡ ዘመን፡ አጽንቶ፡ ገዛ።

ከዚህም፡ በኋላ፡ የሚጠፋበት፡ ቀን፡ በደረሰ፡ ጊዜ፡ እሱም፡ እንደ፡ ፊተኛው፡ ተሠወረ። ቃል፡ መጣለት። «ምድርን፡ ይኸን፡ ያህል፡ ዘመን፡ አጽንተህ፡ የገዛሃት፡ አንተ፡ አሞራ፡ ክንፍ፡ ሳትጠፋ፡ ይኸን፡ የምነግርህን፡ ስማ፡» አለ። «ካንተ፡ በኋላ፡ እንዳንተ፡ ረጅም፡ ዘመን፡ የሚጸና፡ የተቀበልከውንም፡ ዘመኖች፡ እኩሌታ፡ የሚበልጥ፡ አይሆንም።»

ሦስተኛውም፡ ክንፍ ወጣ። እሱም፡ ከሱ፡ አስቀድሞ፡ እንደ፡ ነበሩት፡ አጽንቶ፡ ገዛ። ከዚህ፡ በኋላ፡ እሱም፡ ተሠወረ።

ከዚህ፡ በኋላ፡ ዳግመኛ፡ ክንፎቹ፡ ሁሉ፡ ወጡ። እያንዳንዳቸውም፡ ገዙ፡ ዳግመኛ፡ ሁሉም፡ ተሠወሩ። [*የቀሩት ሊገዙ ከሚገባቸው ዘመን ይልቅ ከነሱ መኃል 2ኛው ረጅም ዘመን የገዛላቸው መሪዎችን የሚመለክቱ 12ቱ ታላላቅ ክንፎች ናቸው።*]

ከዚህ፡ በኋላ፡ አጽንተው፡ ይገዙ፡ ዘንድ፡ በቀኝ፡ በኩል፡ በየጊዜያቸው፡ የተከተሉት፡ ታናናሽ፡ ክንፎቹ፡ ተነሡ። ነገር፡ ግን፡ ፈጥነው፡ ጠፉ። ከተነሡም፡ አንዳንድ፡ ምንምን፡ ነገር፡ አልገዙም፡ [*ከነዚህ 8ቱ ወራሾች መካከል አንዳንዱ ምክትል ነው እንጂ መቸም ርእሰ ብሔር አይሆንም*]። አሥራ፡ ሁለቱ፡ ክንፎቹ፡ [*መጀመርያ የተነሡ 12ቱ ርእሰ ብሄሮች*] ሁለቱም፡ ታናናሽ፡ ክንፎቹም፡ [*የሚከተለው ርእሰ ብሔርና ምክትሉ እሱም ደግሞ የዳኔል ምዕ. 8 የፍየሉ ታላቅ ቀንድ ነው*] በተሠወሩበት፡ ጊዜ፡ ዝም፡ ከሚሉ፡ ከሦስቱ፡ ራሶቹ፡ [*የመንግሥት ዘርፎች*] ከስድስቱም፡ ታናናሽ፡ ክንፎች፡ [*ደካም ወራሾች*] በቀር፡ ከዚህ፡ አሞራ፡ ወገን፡ የቀረ፡ አልነበረም።

ከዚህ፡ በኋላ፡ ከሊህ፡ ከስድስቱ፡ ታናናሽ፡ ክንፎች፡ ሁለቱ፡ ተለይተው፡ በቀኝ፡ በኩል፡ ባለ፡ ራሱ፡ ውስጥ፡ ሄዱ፡ [*የሚከተሉት 2 ወራሾች ለጊዜው ዙፋኑን አሳልፈው ከሌሎቹ መንግሥት ዘርፎች በአንዱ ውስጥ ይቆያሉ*]። የቀሩ፡ አራቱ፡ ግን፡ በቦታቸው፡ ተቀመጡ [*የዳንኤል ምዕ. 8 4ቱ ቀንዶች ናቸው*]። እሊህ፡ አራቱ፡ ታናናሽ፡ ክንፎች፡ [*ደካም ወራሾች*] ግን፡ ቆመው፡ አለሱ፡ ይገዙ፡ ዘንድ፡ ተማከሩ። [*በዳንኤል ምዕ. 8 «እንቆቅልሽን የሚያስተውል ፊተ ጨካኝ ንጉሥ»ና ትዕቢተኛ ትንሹ የፍየል ቀንድ የሆነው እንዳይገዛ ተማከሩ።*] ከዚህ፡ በኋላ፡ አንዱ፡ ተነሥቶ፡ ቆመ። ነገር፡ ግን፡ ፈጥኖ፡ ጠፋ።

ሁለተኛውም፡ እንደሱ፡ ከፊተኛው፡ ይልቅ፡ እሱ፡ ፈጥኖ፡ ጠፋ።

ከዚህ፡ በኋላ፡ ከሞት፡ የቀሩት፡ እሊህ፡ ሁለቱ፡ ነግሠው፡ ይገዙ፡ ዘንድ፡ እንደሱ፡ ተማከሩ።

ከዚህ፡ በኋላ፡ እሊህም፡ ሲማከሩ፡ ዝም፡ የሚሉ፡ ከሦስቱ፡ ራሶች፡ መካከለኛ፡ የሚሆን፡ አንዱ፡ ተነሣ። ከሌሎቹ፡ ሁለት፡ ራሶች፡ የሚበልጥ፡ እሱ፡ ነው፡ [*ከሦስቱ ዘርፎች ከአንዱ ዘርፍ «ፊተ ጨካኝ ንጉስ» ይነሣል*]።

ከዚህ፡ በኋላ፡ እሊህን፡ ሁለቱን፡ ራሶች፡ ከሱ፡ ጋራ፡ ወሰዳቸው፡ [*«ፊተ ጨካኝ ንጉሥ» ከሌሎቹ ሁለት ዘርፎች ድገፋ ያገኛል*]። ያም፡ ራስ፡ አብረውት፡ ካሉ፡ ጋራ፡ ተመለሰ። ይገዙ፡ ዘንድ፡ የተማረኩ፡ እሊህን፡ ሁለቱን፡ ራሶች፡ ዋጣቸው። ድል፡ ነሣቸው፡ [*ከአራቱ ደካም ወራሾች ከመጨረሻ ሁለት ዙፋኑን ይነጥቃል*]።

ያም፡ ራስ፡ [*ፊተ ጨካኝ፡ ንጉሥ*] ምድርን፡ ሁሉ፡ አጽንቶ፡ ገዛ። በሷም፡ የሚኖሩ፡ ሰዎችን፡ በብዙ፡ ደካም፡ መከራ፡ አጸናባቸው። ከቀደሙት፡ ከሊህ፡ ክንፎች፡ ሁሉ፡ ይልቅ፡ ፈጽሞ፡ ዓለምን፡ ቀማ፡ [*በዳንኤል ምዕ. 11 ዘንድ አፍሪካን (ምጽራይም ፉጥ ኩሽ) የሚገዛ በፍጻሜም በእስራኤል ላይ የሚዞር እንዲሁም በ፪ ተስ. ዘንድ በቤተ መቅደስ ውስጥ እራሱን የሚያስቀመጥ ነው ደግሞ ራእይ 13 ያዩ*]።

ከዚህ፡ በኋላ፡ መካከለኛው፡ ራስ፡ እንደ፡ እለዚያ፡ ክንፎች፡ ጠፋ። ሁለቱ፡ ራሶች፡ ቀሩ፡ [*የቀሩ ሁለት መንግሥት ዘርፎች*]። እነሱም፡ እንደነሱ፡ ምድርን፡ ገዟት። በውስጧ፡ ያሉትንም፡ ገዟቸው። ከዚህ፡ በኋላ፡ ይህ፡ በቀኝ፡ እኩል፡ ያለው፡ ራስ፡ በግራ፡ እኩል፡ ያለውን፡ ዋጣው፡ [*አንዱ ዘርፍ ወደ ቀኝ ሲያዘንብል ሌላውንም ወደ ግራ ያለውን ድል በማድረግ የሆነ አጭር፡ ብሔራዊ ጦርነት*]።

«በፊትህ፡ ተመልከት፡ የምታየውንም፡ እወቅ፡» ያለኝን፡ ቃል፡ ሰማሁ። ባየሁም፡ ጊዜ፡ እየጮኸ፡ እነሆ፡ ከምድረ፡ በዳ፡ አንበሳ፡ ተነሣ። እንደ፡ ሰውም፡ ሲናገር፡ ሰማሁት። ያንም፡ አሞራ:- «የምነግርህን፡ እግዚአብሔርም፡ ያለህን፡ አንተ፡ ስማ። <<ምድርን፡ ይገዟት፡ ዘንድ፡ ከፈጠርኋቸው፡ የዘመንም፡ ፍጻሜ፡ ከሚደርስባቸው፡ ከሊህ፡ ካራት፡ እንስሳ፡ የቀረህ፡ አንተ፡ አይደለህምን፡>> ያለህን፡ ስማ፡ [*በዳንኤል 7 የተገለጠው ወደ ፍጻሜ ዘመን ሲሆን ላይኛ ስልጣን ከሆኑት አገራት አራተኛው ነው።*] አንተ፡ አራተኛውም፡ መጥተህ፡ ያለፉትን፡ እለዚያን፡ እንስሳ፡ ሁሉ፡ ድል፡ አድርጋችኋል። በብዙ፡ ድካም፡ በብዙ፡ ሕማም፡ ይህንም፡ ዓለም፡ ቀምተሃል። ይህን፡ ያህል፡ ዘመን፡ በዚህ፡ ዓለም፡ በተንኰል፡ ኖረህ፡ ይችን፡ ዓለም፡ በጽኑ፡ አገዛዝ፡ ገዝተሃል። ዓለሙንም፡ ፈርደህ፡ በእውነት፡ አልነበረም። ጻድቃንን፡ ቀምተሃቸዋልና፡ ደጋጎቹ፡ ሰዎችንም፡ በድለሃቸዋልና፡ ቅኖቹንም፡ ጠልተህ፡ አሰተኞቹን፡ ወደሃቸዋልና፡ የጻድቃንን፡ አምባቸውን፡ አፍርሰሃልና፡ ያልበደሉትን፡ ሰዎች፡ ቅጽራቸውን፡ አፍርሰሃልና። ኃጢአትህም፡ ወደ፡ እግዚአብሔር፡ ደርሳለችና፡ ትቢትህም፡ ወደ፡ ኃያል፡ እግዚአብሔር፡ ደርሷልና። እግዚአብሔርም፡ ወገኖቹ፡ በቸርነቱ፡ ተመልክታችኋልና፡ መከራ፡ የሚቀበሉት፡ ዘመን፡ እነሆ፡ ተፈጽሟልና። ስለዚህ፡ ነገር፡ አንተ፡ ንሥር፡ ትጠፋለህ። ኃጢአተኞች፡ ታናናሽ፡ ክንፎችህ፡ ወገኖችህ፡ የእግዚአብሔርን፡ ሕግ፡ የዘነጉ፡ ጥቃቅን፡ ነገሥታቶችህም፡ ክፉዎች፡ የሆኑ፡ ሠራዊቶችህም፡ ይጠፋሉ። ምድርም፡ ከመከራዋ፡ ሁሉ፡ እፎይ፡ ብላ፡ ካንተ፡ ጭቆና፡ ታርፍ፡ ዘንድ፡ የፈጣሪዋን፡ ቸርነቱንና፡ ፍርዱን፡ ተስፋ፡ ያደርግ፡ ዘንድ፡ በደለኞች፡ ሰውነትህም፡ ይጠፋል።»

ከዚህ፡ በኋላ፡ ፈጣሪ፡ እግዚአብሔር፡ ለዚያ፡ ላሞራ፡ ይህን፡ ቃል፡ በነገረው፡ የቀረው፡ ይህ፡ ራስ፡ ጠፋ፡ [*የቀረው ዘርፍ፡ ጠፋ*]። ወደሱ፡ የመጡ፡ እነዚያም፡ ክንፎች፡ ተነሡ። እሊህም፡ ይገዙ፡ ዘንድ፡ ተነሡ፡ [*ወደዚያ ዘርፍ ሔደው የነበሩት መጨረሻ ሁለት ደካም ወራሾች አሁን ግዛታቸውን ያጽናሉ*]። በጥፍራቸውም፡ (ሠራዊት፡) ታወኩ።

ከዚህ፡ በኋላ፡ እነሱም፡ ጠፉ። የንስርም፡ ሥጋ፡ ሁሉ፡ ተቃጠለ። ምድርም፡ ፈጽማ፡ ደነገጠች።

[...]

«ያየኸው፡ የዚህ፡ የሕልምህ፡ ትርጓሜ፡ እንዲህ፡ ነው፡» አለኝ። «ከባሕር፡ ሲወጣ፡ ያየኸው፡ ይህ፡ አሞራ፡ ለወንድምህ፡ ለዳንኤል፡ በሕልም፡ የታየችው፡ አራተኛዋ፡ መንግሥት፡ ናት። [*በዳንኤል ምዕ. 7*] ዛሬ፡ ላንተ፡ እኔ፡ እንደተረጐምኩልህ፡ ነገር፡ ግን፡ ለሱ፡ አልተረጐምሁለትም።

እነሆ፡ ዘመን፡ ይመጣል። በዚህ፡ ዓለምም፡ ከሷ፡ አስቀድሞ፡ ከነበሩት፡ መንግሥታት፡ ይልቅ፡ የምታስፈራ፡ መንግሥት፡ ትነሣለች። በሷም፡ አሥራ፡ ሁለት፡ ነገሥታት፡ ይነሣሉ። ዳግመኛ፡ የሚነግሠውም፡ ካሥራ፡ ሁለት፡ ነገሥታት፡ በዘመኑ፡ ፈጽሞ፡ የሚበልጥ፡ ነው። ያየሃቸው፡ የሊህ፡ ያሥራ፡ ሁለቱ፡ ክንፎች፡ ትርጓሜ፡ ይህ፡ ነው። ቃልን፡ ከሰውነቱ፡ መካከል፡ እንጂ፡ ከራሶቹ፡ ሳይሆን፡ ሲናገር፡ ያየኸው፡ ይህም፤ ትርጓሜው፡ እንዲህ፡ ነው። ከዚያም፡ መንግሥት፡ ታላቅ፡ ትግሎች፡ ይነሣሉ። መንግሥት፡ እጠፋ፡ እጠፋ፡ ትላለች። በግዛቷ፡ እጅግ፡ ጸንታ፡ ትኖራለች፡ እንጂ፡ ነገር፡ ግን፡ ያን፡ ጊዜ፡ አትጠፋም። ከክንፎቹ፡ ስምንት ታናናሽ ክንፎች፡ ሲወጡ፡ ያየኸውም፡ ይህ፤ ትርጓሜው፡ እንደዚህ፡ ነው። ዘመናቸው፡ የከፋ፡ ወራታቸው፡ ያጠረ፡ ፰፡ ነገሥታት፡ በሷ፡ ይነግሣሉ። ሁለቱ፡ ግን፡ ከነሳቸው፡ በዘመናቸው፡ መካከል፡ ፈጥነው፡ ይጠፋሉ። ነገር፡ ግን፡ ዓራቱ፡ ፍጻሜው፡ ዘመን፡ እስኪደርስ፡ ድረስ፡ ይጠበቃሉ፡፡ ሁለቱም፡ [*ዙፋኑን አልፈው ወደ ሦስተኛው ዘርፍ የሚሔዱት መጨረሻ 2 ደካም ወራሾች*] ለፍጻሜው፡ ዘመን፡ ይጠበቃሉ። ዝም፡ ብለው፡ ያየሀቸው፡ እነዚህም፡ ሦስቱ፡ ራሶች፤ ትርጓሜው፡ እንዲህ፡ ነው። እግዚአብሔር፡ ብኋላ፡ ዘመን፡ ሦስቱን፡ ነገሥታት፡ ያስነሣል። በውስጧም፡ እንግዳ፡ ነገር፡ ይሠራሉ፡ ምድርንም፡ መከራ፡ ነገር፡ ያጸኑባታል። ከሳቸው፡ አስቀድሞ፡ ከነበሩት፡ ከነገሥታቱ፡ ሁሉ፡ ይልቅ፡ በውስጧ፡ የሚኖሩትንም፡ ስዎች፡ በብዙ፡ ፍራት፡ መከራ፡ ያጸኑባቸዋል። የመንግሥት፡ መገኛ፡ ናቸውና፡ ስለዚህ፡ ነገር፡ ከነገሥታት፡ በላይ፡ ተባሉ፡ [*ሦስቱ የመንግሥት ዘርፎችና በመጨረሻ ብሔራዊ ጦርነት ውስጥ መሪዎቻቸው ናቸው*]። ታላቅ፡ ራሱ፡ ሲጠፋ፡ ያየኸው፡ ይህ፡ በመኝታው፡ የሚሞት፡ ከለሳቸው፡ አንዱ፡ ነው፡ ነገር፡ ግን፡ ተጨንቆ፡ ይሞታል፡ [*«ፊተ ጨካኝ ንጉሥ»*]። የቀሩት፡ ሁለቱ፡ ግን፡ በጦር፡ ይሞታሉ። አንዱ፡ ባልንጀራውን፡ በጦር፡ ያጠፋልና፡ ነገር፡ ግን፡ እሱ፡ ደግሞ፡ ኋላ፡ በጦር፡ ይሞታል፡ [*በቀኝ ዘርፍና በግራ ዘርፍ መካከል ያለው ብሔራዊ ጦርነት*]። በየማናዊ፡ ሥልጣን፡ የጸኑ፡ በቀኝ፡ በኩል፡ ወዳለው፡ ራስ፡ ሲሔዱ፡ ያየሀቸው፡ እሊህስ፡ ሁለቱ፡ ታናናሽ፡ ክንፎች፡ [*መጨረሻ ሁለቱ ደካም ወራሾች*]፤ ትርጓሜው፡ ይህ፡ ነው። እግዚአብሔር፡ ለኋላ፡ ዘመን፡ የጠበቃቸው፡ የጥፋት፡ መጀመሪያ፡ የሚደረግባቸው፡ ናቸው። አንተ፡ እንዳየኸውም፡ ብዙ፡ ጸብ፡ ክርክር፡ ይደረጋል።

ከምድረ፡ በዳ፡ እያናፋ፡ ሲወጣ፡ ያየኸው፡ ይህ፡ አንበሳ፡ ያን፡ አሞራ፡ የተናገረው፡ በኃጢአቱም፡ የሰደበው፡ የሰማህ፡ ይህ፡ ሁሉ፡ ነገር፤ እግዚአብሔር፡ ለኋላ፡ ዘመን፡ የጠበቀው፡ ከዳዊትም፡ ወገን፡ የሚወለድ፡ መሢህ ነው [*እያንዳንዱም ጊዜ ከደቂቀ፡ ሰሎሞን፡ ይወለዳል*]። መጥቶም፡ ኃጢአታቸውን፡ ይነግራቸዋል። ስለበደላቸውም፡ ይሰድባቸዋል። በፊታችውም፡ ፍዳቸውን፡ ይገልጥባቸዋል። በደኅነኛቸው፡ አስቀድሞ፡ ያቆማቸዋል። ከሰደባቸውም፡ በኋላ፡ ያን፡ ጊዜ፡ ያጠፋቸዋል። የቀሩ፡ ወገኖች፡ ግን፡ በቸርነቱ፡ በከበረ፡ አውራጃየ፡ ኢየሩሳሌም፡ ያድናቸዋል። አስቀድሜ፡ የነገርኩህ፡ ዕለተ፡ ምጽአትም፡ እስኪደርስ፡ ድረስ፡ ደስ፡ ያሰኛቸዋል።
...